13 år og drept i kamp for IS
Flere internasjonale medier skriver at den tretten år gamle franske gutten er den yngste utenlandske IS-krigeren som er drept i kamp for terrororganisasjonen. Han døde da regjeringssoldater angrep en grensepost der han holdt vakt like ved byen Homs. Britiske Daily Mail siterer den franske journalisten David Thomson som har skrevet boken «De franske jihadistene» på at trettenåringen døde for to månedene siden. 13-åringen som poserer med et M-16 maskingevær, kommer fra bydelen Ampere i franske Strasbourg. Familien skal ha reist i campingbil til Syria og ankommet i august i fjor. Foreldrene, søstrene, Abu Bakr og broren Nadir skal ha reist for å hente den døde kroppen til eldstebroren Mohamed som da var drept i Syria. Han reiste fra Frankrike i mars og ble drept i kamp fire måneder senere. I oktober skal også Nadir har blitt drept. I januar ble den siste broren, familiens yngste gutt, drept. Det er ifølge Sydney Morning Herald ikke kjent hvordan det er gått med foreldrene og søstrene.Tirsdag ble det kjent at den palestinske IS-fangen Muhammad Musallam (19) ble henrettet av en av IS’ barnesoldater. I videoen som viser henrettelsen ser man at Musallam blir skutt i pannen, mens den unge soldaten jubler. Den mest kjente IS-drapsmannen har vært britiske «Jihad John» som har utført de mest omtalte henrettelsene av utenlandske IS-fanger. Videoen som viser henrettelsen av Muhammad Musallam fra Øst-Jerusalem, viser at bødlene blir stadig yngre. Gutten som står ved siden av 19-åringen er ikke gammel. Tenåringen står alvorlig ved siden av fangen som kneler i oransje fangedrakt. En eldre IS-kriger leser opp trosbekjennelsen på fransk før gutten står ansikt til ansikt med fangen og skyter ham på kloss hold. Når fangen synker sammen, skyter han tre ganger til mens han roper Allahu Akbar - Gud er stor. Foreldrene til Muhammad, Said Musallam og Um Ahmad, sørger over sønnen. Før han ble henrettet, ble han filmet mens han forklarte at han er spion for Mossad, Israels hemmelig etterretning. I filmen sier han at han ble oppmuntret av faren og broren til å dra til Syria. Dette benekter faren på det sterkeste. Han sier sønnen forsvant og senere ga en bror beskjed om at han hadde reist til Syria for å slåss for IS. Said Musallam sier ifølge Reuters at sønnen hadde forsøkt å komme seg hjem da han ble tatt til fange ved byen Raqqa for tre måneder siden. Da skal han vært så desillusjonert over situasjonen som IS-kriger at han ville forlate Syria.
Familien til Abu Bakr al-Faransi (13) reiste fra franske Strasbourg for å kjempe for IS i Syria. Nå skal den unge IS-krigeren og to eldre brødre være drept.